C 87/54
7.
FI
Euroopan unionin virallinen lehti
9.3.2023
Pääasiallinen rypälelajike / pääasialliset rypälelajikkeet Glera B. – Serprino
8.
Yhteyden/yhteyksien kuvaus
8.1.
”Asolo Prosecco / Asolo” – luokat: viini, kuohuviini, laatukuohuviini, aromaattinen laatukuohuviini ja helmeilevä viini Maantieteellisen alueen tiedot Yhteyden kannalta merkitykselliset luontoon liittyvät tekijät Asolo Prosecco / Asolo SAN -viinien tuotantoalue sijaitsee Veneton alueella Montellon ja Colli di Asolon kukkuloilla Trevison maakunnassa.
Nämä kaksi kukkulajonoa sijaitsevat 100–450 metrin korkeudella merenpinnasta ja muodostavat harmonisen maiseman, jossa on loivia rinteitä ja polvekkeita.
Erityisesti Montellon kukkuloilla on usein näkyvissä maannostumiskerroksesta lähtöisin olevia karstimaan piirteitä.
Tästä ovat osoituksena yli 2 000 erikokoista karstivajoamaa, jotka toimivat maanalaisena vedenpoistojärjestelmänä.
Kukkulat muodostuvat suurista kovien keräytymien muodostelmista, jotka sisältävät sementoitunutta kiveä ja joita peittää merkeli-savimaa tai merkelihiekkamaa, joka soveltuu hyvin maanmuokkaukseen ja kuohkeuttamiseen.
Maaperälle on ominaista punainen väri, mikä viittaa sen vanhaan alkuperään.
Maaperä on dekarbonoitua ja hapanta, keskipaksua, pidättää hyvin vettä ja sisältää huomattavasti mineraaleja.
Koska maahan ei ole kohdistunut merkittäviä häiriöitä, sen alkuperäiset ominaisuudet ovat säilyneet ja sen stratigrafia ja rakenne ovat pysyneet muuttumattomina.
Orgaanisessa aineksessa on runsasta mikrobiologista toimintaa, mikä takaa ravinteiden saatavuuden.
Viininviljelyalueella vallitsevat erityiset ilmasto-olosuhteet, joille ovat ominaisia leudot keväät ja syksyt sekä kesät, jotka eivät ole liian kuumia.
Tämä johtuu siitä, että rinteet, joilla viiniköynnökset kasvavat, suuntautuvat etelään, ja siitä, että kukkuloiden sijainti suojaa kylmiltä koillistuulilta.
Kesällä keskilämpötila on 22,6 oC, ja kuuminta on heinäkuussa.
Syksyt ovat lämpimiä, kuivia ja tuulisia, ja päivä- ja yölämpötiloissa on suuria eroja.
Sateet ajoittuvat pääasiassa huhtikuulta syyskuulle, ja ne jakautuvat jokseenkin tasaisesti.
Maaperän irtonaisen rakenteen ansiosta vesi imeytyy nopeasti pohjamaahan, ja liika vesi valuu helposti pois viettävän maan ansiosta.
Yhteyden kannalta merkitykselliset historialliset ja inhimilliset tekijät Ensimmäiset viinitarhat Colli di Asolon ja Montellon kukkuloille istuttivat benediktiiniläismunkit, ja myöhemmin niitä istutti Venetsian tasavalta.
Munkit asettuivat alueelle noin vuonna 1000 jaa.
erityisesti Vidorin Santa Bonan luostariin sekä Montellon kartusiaaniluostariin Nervesassa.
Heidän työllään oli suuri vaikutus alueen maanviljelyyn sekä viininviljelyn historiaan, ja he auttoivat muovaamaan viininviljelyyn ja viiniin keskittyneen kulttuurin, joka on edelleen voimissaan.
Kun alue siirtyi Venetsian hallintaan 1300-luvun toisella puoliskolla, Colli di Asolon ja Montellon kukkulat havaittiin nopeasti merkittäväksi viininviljelyalueeksi.
Viinejä vietiin jo 1400-luvulla.
Venetsian kukoistava aatelisto rakensi 1500-luvulla alueelle villoja, huviloita (barchesse) ja metsästysmajoja viinitarhoineen.
Sen myötä alueelle levisi aristokraattinen viininviljely- ja viininvalmistusperinteiden mukana periytyneen kauneuden ja hyvyyden tavoittelu.
Kukkulat saivat ylistystä arvostetuilta henkilöiltä, ja alueen viinit olivat kysyttyjä.
Venetsiassa näitä viinejä pidettiin parempina kuin Kreikasta tuotuja viinejä, joten niistä oli maksettava kolmannes enemmän veroja kuin kreikkalaisista viineistä.
Maaperän morfologiset ominaisuudet ovat säilyneet, ja maankäyttö on nykypäivänäkin samanlaista kuin vanhoissa matkailijoiden kuvauksissa: viinitarhat vuorottelevat muiden viljelykasvien kanssa, kuten menneiden aikojen perhetiloilla.
8.2.
”Asolo Prosecco / Asolo” – luokat: kuohuviini, laatukuohuviini, aromaattinen laatukuohuviini ja helmeilevä viini Syy-seuraussuhde tuotteen laadun, ominaisuuksien ja luonnollisten ja inhimillisten tekijöiden muovaaman maantieteellisen ympäristön välillä Kuohuviini- ja helmeilevä viini -luokkiin kuuluvien Asolo Prosecco SAN -viinien väri on voimakkuudeltaan vaihtelevan oljenkeltainen.
Kuohuviinin vaahto on pitkäkestoinen, ja helmeilevässä kuohuviinissä muodostuu selkeästi pieniä kuplia.